Forsvarerne fordømmer lekkasje
Video av det som skal være rekonstruksjonen etter det såkalte «Blade runner»-drapet ble søndag vist på australsk TV. Videoen viser Paralympics-stjernen Oscar Pistorius som brøler og hopper rundt på leggstumpene, uten protesene, mens han simulerer at han holder en pistol i høyre hånd, og roper «Reeva, ring politiet!» Videre viser opptaket at han bærer en kvinne ut av badet og ned trappene. Pistorius er siktet for å ha drept sin kjæreste Reeva Steenkamp. Videoen ble vist eksklusivt på Channel 7 i Australia søndag. Hvem som står bak lekkasjen til pressen, er foreløpig ukjent, melder Eye Witness News. Flere utenlandske nyhetsmedier legger vekt på at «Blade Runner» i videoen beveger seg raskt og ser ut til å være mer mobil uten protesene enn det hans forsvarere har hevdet i bevisfremleggelsen i rettssalen.En talsmann for Pistorius sier til BBC at videoen ble spilt inn for å bli brukt av rettsmedisinerne, og at den ble ulovlig anskaffet av pressen. - For familien er det at filmen nå er vist i offentligheten, et vanvittig tillitsbrudd og en invasjon av privatlivets fred, sier talsmannen. Videoen skal ha blitt spilt inn for å hjelpe amerikanske spesialister til å lage en animert rekonstruksjon av drapet på Steenkamp. Rekonstruksjonen har ikke blitt vist i rettssalen i Sør-Afrika, hvor idrettsutøveren er blitt forhørt om drapet på Reeva Steenkamp. Ifølge BBC er det uklart hvorfor ikke videoen er blitt vist der.Sunday Night melder at videoopptaket har overbevist den amerikanske rettsmedisineren Scott Roder om at Pistorius' versjon av historien er sann. - Uten protesene blir det tydelig at Pistorius i virkeligheten er en sårbar og uttrygg person, sier Roder. Oscar Pistorius har gjentatte ganger forklart at han skjøt kjæresten fordi han trodde hun var en innbruddstyv. Påtalemyndigheten mener imidlertid at Pistorius drepte Steenkamp med forsett etter at de hadde hatt en krangel. Dersom Pistorius blir funnet skyldig, risikerer han å bli dømt til livstid i fengsel. Rettssaken mot ham gjenopptas mandag.
Oscar Pistorius' forsvarere fordømmer lekkasjen av en video som viser rekonstruksjonen av kvelden Pistorius drepte kjæresten, Reeva Steenkamp.